
U ime Allaha, Milostivog, Samilosnog! 

UVOD 

Hvala i zahvala Uzvišenom Allahu, dželle še’nuhu, Koji sve 
u mjeri stvori i odredi. Koji mu’mine Pravim putem uputi, a 
kafirima bolnu kaznu priredi. 

Neka su salavat i selam na Njegovog odabranog roba i 
Poslanika, Muhammeda, sallallahu alejhi ve sellem, na 
one koji su se prihvatili Njegove upute, koji se drže 
Sunneta i na sve sljedbenike do Sudnjega Dana. 

Svemogući Allah je, iz neizmjerne milosti prema svojim 
robovima, puteve dobra učinio lahkim i za malo truda 
obećao im veliku nagradu, kako bi nadoknadili 
propušteno, i kako bi grijehe zamijenili dobrim djelima. 

U određenim danima, za ista djela, dobija se mnogo 
veća nagrada nego u drugim prilikama — nazovimo to 
"Sezonom dobrih dijela". 

Jedna od njih je mjesec Muharrem u kome je Dan ašure, 
(deseti Muharrem), koji muslimani obilježavaju na različite 
načine: postom, što je vidjet ćemo utemeljeno; dok je i 
mnogo onih koji se pripisuju islamu i muslimanim, i koji čine 
mnoge prijestupe tokom ovoga dana: šijskim 
samobičevanjem, spremanjem jela zvanog Ašura... o čemu 
ne nalazimo traga u životu prvih muslimana. 

Dan ašure ima svoj značaj, historijat i propise, on je jedno 
od znamenja dini-islama, a Allah, azze ve dželle, kaže: 
"Pa ko poštiva Allahove propise - to je znak čestita srca." 

(Prijevod značenja sura El-Hadždž, ajet broj 32). 







VRJEDNOST ALLAHOVA MJESECA 

MUHARREMA 


Vrijednost Allahovog mjeseca muharrema i dana Ašure 
uistinu je velika, međutim i pored toga, ljudi su u pogledu 
ovog mjeseca i ovog dana podijeljeni u nekoliko skupina: 
oni koji, nažalost o ovom mjesecu ne znaju skoro ništa; oni 
koji znaju o Allahovom mjesecu muharremu i danu Ašuri 
određene stvari koje su zasnovane na izmišljenim 
hadisima i običajima koji nemaju utemeljenja u vjeri; i oni 
koji znaju stvarnu vrijednost mjeseca muharrema i dana 
Ašure, ali zbog slabosti svoga vjerovanja - imana, to 
ništa ne mijenja u njihovom životu. 

Stoga ćemo u ovom tekstu pojasniti vrijednost ovog 
blagoslovljenog mjeseca i dana Ašure kroz prizmu 
vjerodostojnih argumenata, kako bi se u ljudima probudio 
osjećaj vrijednosti tog vremena i njegovog iskorištavanja 
na najbolji mogući (validan) način, i kako bi se ukazalo na 
izmišljene i slabe hadise koji govore o mjesecu muharremu 
i danu Ašure, te na određene novotarije i neosnovane 
postupke vezane za mjesec muharrem i dan Ašure. 

Allahov sveti mjesec Muharrem je blagoslovljeni mjesec, 
to je prvi mjesec u hidžretskom kalendaru i jedan od četiri 
sveta mjeseca. 

Uzvišeni Allah je kazao: "Broj mjeseci u Allaha je 
dvanaest, prema Allahovoj Knjizi, od dana kada je 
nebesa i Zemlju stvorio, a četiri su sveta, to je prava 
vjera. U njima sebi nepravdu ne činite (ne griješite)!" 
(Prijevod značenja sura Et-Tevbe, ajet broj 36.) 







Jedan dio učenjaka tumačio je ovaj ajet riječima: "Allah 
je zabranio nasilje — grijehe, u svim mjesecima tokom 
godine, a nasilje i grijesi u svetim mjesecima strožije su 
zabranjeni i više kažnjivi, kao što su i grijesi na svetim 
mjestima strožije zabranjeni nego na drugim mjestima." 

Kazao je Allahov Poslanik, sallallahu alejhi ve sellem: 
"Dvanaest je mjeseci u godini, a četiri su sveta, tri dolaze 
jedan za drugim: zul-ka'de, zul-hidždže i muharrem, i 
redžeb koji pada između dva džumadeta i šabana.“ 
(Hadis bilježe imami Buharija i Muslim). 

Najbolji post, nakon ramazanskog, je post u mjesecu 
muharremu. 

Mnogi ljudi ne znaju da je post u mjesecu muharremu na 
velikom stepenu pohvalnosti, čak da je Allahov Poslanik 
potvrdio da je post u muharremu najvredniji nakon 
ramazanskog posta. 

Kazao je Allahov Poslanik: "Najvredniji post, nakon 
ramazanskog, je post u Allahovom mjesecu muharremu, a 
najbolji namaz nakon obaveznih (propisani) je noćni 
namaz." (Hadis bilježi imam Muslim). 

Mjesec muharrem odlikuje se nad drugim mjesecima po 
danu Ašure, a to je deseti dan mjeseca muharrema. 

Allahov Poslanik podsticao je sljedbenike svoga Ummeta 
da poste taj dan i onome ko ga isposti obećao oprost 
(malih) grijeha počinjenih u protekloj godini. 

Prenosi se od Ibn Abbasa, radijjallahu anhuma, da je 
kazao: "Kada je Allahov Poslanik stigao u Medinu, 








zatekao je Židove da poste dan Ašure, pa ih je upitao: 
'Šta je to?' Kazali su: 'Ovo je veličanstven dan (u rivajetu: 
dobri dan), u njemu je Uzvišeni Allah spasio Musaa i 
njegov narod (u rivajetu: Benu Israil) od faraona i 
njegova naroda (u rivajetu: od njihovog neprijatelja) pa 
ga je Musa, alejhis-selam, postio iz zahvale Allahu.' 
Kazao je Allahov Poslanik: 'Mi smo preči Musau od vas', 
pa ga je Allahov Poslanik postio i naredio da ga poste." 
(Hadis bilježe imami Buharija i Muslim) . 

Upitan je Allahov Poslanik, sallallahu alejhi ve sellem, o 
postu na dan Ašure, pa je kazao: "Post Ašure briše (male) 
grijehe iz protekle godine." (Hadis bilježi imam Muslim). 

Ibnu Redžeb, rahmetullahi alejhi, u svom "Letaiful 
Me'arifu)) bilježi od Osman El-Hindija da su prvi 
muslimani: "Veličali tri desetine: zadnjih deset dana 
ramazana, prvih deset dana mjeseca zul-hidždžeta i 
prvih deset dana muharrema. 

Samim tim što se ovaj mjesec naziva "Allahov mjesec 
muharrem," upućuje na njegov značaj, zna se da se samo 
uz najuzvišenija stvorenja dodaje atribut "Allahov", kao: 
"Bejtullah" — Allahova kuća, "nakatullah" — Allahova 
deva... 

Sa mjesecom muharremom nastupila je i 1439 godina po 
lunarnom kalendaru koja se kod muslimana računa od 
Hidžre, preseljenja posljednjeg Allahovog poslanika 
Muhammeda, sallallahu alejhi ve sellem, iz Mekke u 
Medinu. 







Mnogobrojne pouke mogu se iz toga izvesti, a ovom 
prilikom spomenut ćemo samo neke od njih: 

• Važnost vjere i sprovođenja u praksu njenih propisa, 
kao i slobodnog pozivanja drugih u jedinu ispravnu vjeru 
- islam. Kada vjera dođe u pitanje, onda se ostavljaju i 
žrtvuju ovosvjetska dobra da bi se sačuvalo i zaštitilo ono 
što je vrednije. Poslanikovi ashabi, radijallahu anhum, na 
čelu sa svojim imamom i vjerovjesnikom Muhammedom, 
sallallahu alejhi ve sellem, napuštaju svoje kuće, imanja i 
dućane, i ostavljaju ih iza sebe da bi mogli na drugom 
mjestu bez zapreka i zlostavljanja vjerovati i druge u 
vjeru pozivati. Ovim se praktično pokazuje i dokazuje 
kako se živi i radi za vjeru, i da se ništa od ovosvjetskih 
dobara i uživanja ne može sa njom porediti. S druge 
strane, njihovi neprijatelji mušrici, materijalisti, to su 
zloupotrijebili i objeručke prisvojili materijalna dobra 
muhadžira. S jedne strane krajnja vjernička principijelnost 
i dosljednost, a s druge, nevjernička krajnja drskost i niski 
interesi. Sta reći za mnoge koji danas žrtvuju svoju vjeru 
zarad mrvica ovog prolaznog svijeta u poređenju sa 
žrtvom i naporom i odricanjem koje su podnijeli prvi 
muslimani!? 

• Nakon poteškoća dolazi izlaz, pomoć i olakšanje onima 
koji su ispravno vjerovali i ustrajni bili. Zato, ne smije se 
posustajati i gubiti nada, bez obzira na iskušenja i 
smutnje koje nije lahko niti jednostavno podnositi. 

• Vrijednost prvih muslimana, muhadžira i ensarija, koji su 
svojim životima i imecima pomagali ovu vjeru i žrtvovali 
se na tom putu, neka ih Uzvišeni Allah nagradi najljepšom 







nagradom za cjelokupni islamski ummet onako kako samo 
On to zna i može. 

• Blagodat izvorne očuvanosti vjere islama iako je od 
njene objave prošlo 1439 godina punih iskušenja i 
izazova. To mi ne bismo bili u stanju da nije Allahove 
milosti, obećanja i dobrote prema ovom odabranom 
ummetu, sljedbenicima Ahmeda Muhammeda, pečata svih 
vjerovjesnika, salavatullahi ve selamuhu alejhi. 
Nije nam propisano, islamski ummete, da slavimo 
prolazak jedne i nastup nove hidžretske godine. Nisu u 
pravu oni koji kažu da drugi imaju svoju novu godinu koju 
slave i kojoj se vesele, pa i mi trebamo slaviti svoju. Mi 
smo ummet upute, a ne neznaboštva i zablude. Mi 
propise svoje vjere slijedimo, a ne izmišljamo. Tako nam 
nije propisano da slavimo svoju novu godinu, niti je to bila 
praksa Allahovog Poslanika, sallallahu alejhi ve sellem, i 
njegovih ashaba. 

U prolasku godina uzmimo pouku i preispitajmo se šta 
smo do sada uradili i zaradili. 







DAN ASURE 


DEFINICIJA AŠURE 

Imam El-Kurtubi, rahmetullahi alejhi, kaže: "Riječ 'ašura' je 
promijenjeni oblik arapske riječi 'ašaretun' što znači 
"deseti", zbog veličanja i značaja ovog dana. (Pogledati 
Fethul-Bari: 4/254). 

HISTORIJAT DANA AŠURE 

Ašura je bila poznata i predislamskim Arapima koji su 
postili taj dan o čemu svjedoči predaja Aiše, radijjallahu 
anha. Moguće je da su Kurejšije post toga dana 
naslijedile od naroda koji su slijedili ranije poslanike, 
možda još od vremena Ibrahimovog šerijata. 

Pouzdano se zna da je Poslanik, sallallahu alejhi ve 
sellem, postio ovaj dan u Mekki, prije nego je učinio 
hidžru u Medinu. 

Prenosi se od Ibnu Abbasa da je Allahov poslanik, 
sallallahu alejhi ve sellem, zatekao medinske Židove kako 
poste ovaj dan. Upitao ih je: "Šta je ovo?" Ovo je 
poseban dan, rekoše, u njemu je Allah spasio Benu Israil 
od njihovog neprijatelja, pa ga je Musa zbog toga 
postio. Poslaik im reče: "Ja sam preči Musau od vas!" Pa 
je postio taj dan i naredio je drugima da ga poste.“ 
(Hadis bilježi imam Buharu 1 865). 

Iz hadisa jasno se vidi kako je Poslanik naredio da se 
posti ovaj dan kako bi se muslimani razlikovali od Židova, 
jer su oni taj dan praznikovali, a praznikom se ne posti. 







ŠTA JE ČINIO POSLANIK, SALLALLAHU ALEJHI VE 
SELLEM, NA DAN AŠURE? 

Poslanik bi ovaj dan proveo u ibadetu posta. Prenosi se 
od Aiše, radijjallahu anha, da je rekla: „Kurejšije su za 
vrijeme džahilijjeta postili Dan ašure, i Poslanik je taj dan 
postio. Nakon što je učinio hidžru u Medinu opet je postio 
taj dan i naredio je drugima da ga poste. Kada je 
propisan post ramazana, rekao je: "Ko hoće da ga posti 
neka to i dalje čini, a ko neće neka ga ostavi." (Hadis 
bilježi imam Muslim 1 1 2). 

TRETMAN POSTA NA DAN AŠURE 

S obzirom da je post mjeseca ramazana propisan druge 
godine po Hidžri, a da su muslimani postili Dan ašure 
prije toga u Mekki, propis ovog posta moramo 
posmatrati kroz to vrijeme: 

a) Prije nego je propisan ramazanski post 

Ulema o ovom pitanju nije jednoglasna. Jedni smatraju da 
je tada post bio važib - stroga obaveza muslimana. Ovo 
je mišljenje Ebu Hanife, predaja od Šafije i predaja od 
Ahmeda. 

Dokaz im je spomenuti hadis Aiše, radijallahu anha, u 
kojem stoji: " Ko hoće da ga posti neka to i dalje čini, a 
ko neće neka ga ostavi." 

Drugi smatraju da je post tada bio mustehab - pohvalan. 
Ovo je poznatije Safijino mišljenje, a dokaz mu je hadis 
koji prenosi Muavija, radijallahu anhu: "Ovo je Dan ašure, 
Allah vam nije strogo propisao njegov post, a ja ga 







postim, pa ko hoće neka ga posti, a ko neće neka ga ne 
posti.“ (Hadis bilježi imam Buharija 2003). 

b) Nakon što je propisan ramazanski post: 

Imam Nevevi, rahmetullahi alejhi, prenosi idžma — 
jednoglasno mišljenje uleme kako je post ovoga dana 
sunnet, a ne vadžib. (Pogledati Šerhu Sahihi Muslim, 8/4). 


DA LI POSTITI DAN PRIJE ILI POSLIJE 

AŠURE? 

U vjerodostojnom hadisu navodi se da je Ibn Abbas, 
radijallahu anhuma, rekao: "Kada je Poslanik, sallallahu 
alejhu ve sellem, postio Ašuru i naredio ashabima da 
poste ovaj dan, oni su kazali: 'Allahov Poslaniče, to je dan 
kojem Židovi i kršćani posvećuju posebnu pažnju!' Na to je 
Vjerovjesnik, sallallahu alejhu ve sellem, odgovorio: 
'Naredne godine, ako Allah da, postit ćemo i deveti dan 
muharrema (tj. dan prije Ašure)."' 

Ibn Abbas kaže: "Poslanik, sallallahu alejhu ve sellem, nije 
dočekao narednu godinu." (Muslim) 

Citirani hadis aludira da je pohvalno postiti dan prije 
Ašure i time bi se post muslimana razlikovao od posta 
ehlul-kitabija. 

Prenosi se da je Ibn Abbas radijallahu anhuma, o postu 
Ašure rekao: "Postite i dan prije Ašure, razlikujte se od 
Židova." (Hadis bilježe Abdurrezzak, 4/287, Tahavi, 
2/78, sa vjerodostojnim lancem prenosilaca.) 

Dakle, post dana prije Ašure je legitiman po 
vjerodostojnom predanju i konsenzusu islamskih učenjaka. 







Što se tiče posta nakon Ašure (jedanaestog muharrema), 
u tom kontekstu navodi se hadis u kojem stoji da je 
Poslanik, sallallahu alejhu ve sellem, rekao: "Razlikujte se 
od Jevreja (Židova), postite dan prije i dan poslije 
(Ašure)." (Hadis bilježe imami Ahmed, 1/241, Bejheki, 
4/287, sa slabim lancem prenosilaca.) 

Pored slabosti u lancu prenosilaca, u citiranom hadisu 
spominje se ono što nije navedeno u vjerodostojnom 
hadisu u kojem se spominje samo post prije Ašure, ali ne i 
poslije. 

Ašura se može postiti na jedan od četiri načina: 

1. Postiti dan prije Ašure i Ašuru, 

2. Postiti dan prije, dan Ašure i dan poslije Ašure, 

3. Postiti dan Ašure i dan poslije, 

4. Postiti isključivo dan Ašure. 

Prvi način je potvrđen vjerodostojnim hadisom, dok 
drugi način se spominje u slabom hadisu, osim ako se time 
želi prakticirati post tri dana u mjesecu (bijeli dani), na 
koji je podsticao Poslanik, sallallahu alejhu ve sellem, ili se 
želi postiti zbog toga što je post u muharremu posebno 
vrijedan, kako se navodi u autentičnim predanjima. 

Imam Ahmed i drugi smatraju da je lijepo postiti sva tri 
dana ako čovjek nije siguran u početak lunarnog mjeseca, 
pa postoji mogućnost da dan Ašure bude prije ili kasnije. 
(Vidjeti: El-Mugni, 3/57, El-Medžmua, 6/407 i Mugnil- 
muhtadž, 1 /446). 







Trećem načinu treba pribjeći ako osoba nije postila dan 
prije Ašure, da bi se razlikovali od Židova. 

Međutim, oko četvrtog načina postoji razilaženje među 
islamskim učenjacima, tj. da li je pohvalno postiti isključivo 
dan Ašure (bez posta devetog ili jedanaestog dana) ili je 
to pokuđeno. 

Hanefijski pravnici kao i imam Ahmed smatraju 
pokuđenim post Ašure na ovakav način. (Vidjeti: Serhu 
Fethil-kadir, 2/350). 

Učenjaci hanbelijske pravne škole ne smatraju pokuđenim 
post Ašure zasebno (posebno). (Vidjeti: El-lnsaf, 3/346). 

Po mišljenju velikog broja učenjaka, a taj stav je 
preferirao i šejhul-islam Ibn Tejmijje, nije pokuđeno da se 
posti samo dan Ašure, bez da čovjek posti deveti ili 
jedanaesti dan muharrema. 

Prvo mišljenje je utemeljeno na jačem dokazu, te je otuda 
preče i bolje postiti dan prije Ašure, a Allah najbolje zna. 

Osobe koje ne budu u mogućnosti da poste taj dan, neće 
ga napaštati, pošto je to ibadet - nafila vremenski 
ograničena i prolazi mogućnost postizanja obećane 
nagrade sa njenim prolaskom. 

Ako bi se desilo da dan Ašure bude u subotu, nema 
smetnje da čovjek posti samo subotu. 

Većina islamskih pravnika smatrala je pokuđenim post 
subotom (zasebno) u slučaju ako je to opća nafila, aI' ako 
se radi o nafili sa povodom - kao što je dan Ašure, 
Arefata... onda su smatrali da pokuđenost prestaje. 







U ČEMU JE MUDROST POSTA NA DAN AŠURE 


Dan Ašure je dan u kojem je Allah spasio Musa'a, alejhi 
selam, i njegov narod od zuluma faraona, a Musa ga je, 
u znak zahvalnosti postio. 

Naš poslanik ga je postio i rekao: "Mi smo preči Musau 
od vas (Jevreja)." 

Ovim postom svjedočimo da je Allahova vjera jedna i da 
u islamu nema sebičnosti, njime se pokazuje kako je islam 
uputa cijelom čovječanstvu. 

Prenosi Ebu Katade, radijallahu anhu, da je Allahov 
Poslanik, sallallahu alejhi ve selem, rekao: "Post dana 
Ašure briše grijehe protekle godine." (Muslim, 1 1 62.) 

Onaj ko nije u stanju postiti, a Uzvišeni Allah zna njegov 
nijjet, da bi postio da nije zapreke, posebno ako je prije 
toga postio ovaj dan, neka bude radostan zbog obećane 
nagrade od strane Sveznajućeg Gospodara koja mu 
neće biti umanjena. 

Allahov Poslanik, sallallahu alejhi ve selem, rekao je u 
hadisu koji od njega prenosi Ebu Berde, radijallahu anhu: 
"Ko se razboli ili bude na putu, upiše mu se sve ono što je 
radio dok je bio zdrav i kod svoje kuće." (Buhari, 2996.) 

Uzvišeni Allah spasio je Musaa, alejhis-selam, i njegov 
narod od faraona i njegovih vojski na dan Ašure. 

Nakon što je Musa, alejhis-selam, pozvao faraona u 
obožavanje Jednog i Jedinog, Istinskog Boga, Uzvišenog 







Allaha, ovaj se uzoholio odbio rekavši: "Ja sam vaš 
gospodar." 

Zatim je Allah stavio Izraelćane na teške muke, pa je 
Allahovom odredbom Musa, alejhis-selam, zajedno sa 
svojim narodom napustio zemlju. 

Kada je faraon osvanuo i vidio da su Benu Israil napustili 
njegovu zemlju pobijesnio je i sakupio svoje vojske, 
izašavši tako iz prelijepih palata i riznica, iz prekrasnih 
bašti i izvora, želeći stići Musaa i njegov narod, kako bi ih 
do posljednjeg uništio i iskorijenio. 

Kada su ih sustigli, i dvije skupine vidjele jedna drugu, 
Musaov narod povika: "Samo što nas nisu stigli!" To zato 
što je more bilo pred njima, a faraon sa vojskom iza njih. 
Musa, alejhis-selam, pun vjerovanja i pouzdanja u Allaha, 
odgovorio: "Nikako! Zaista je uz mene moj Gospodar. On 
će me uputiti." 

I Allah mu naredio da udari svojim štapom po moru koje 
se istog trena razdvojilo i jasno se naziralo dvanaest 
puteva, upravo toliko koliko je bilo skupina Izraelćana. 
Svaka strana od mora, kroz kojeg je bio prolaz za 
Musaov narod, bi kao veliko brdo. 

Tada je Uzvišeni Allah dao da zapuše vjetar koji je osušio 
morsko dno kojim je krenuo Musa i njegov narod, ne 
bojeći se da će ih faraon stići, niti strahujući da će se 
utopiti. 

Kada je Musa sa svojim narodom u potpunosti izašao, a 
faraon i njegove vojske u potpunosti ušli. Uzvišeni Allah 







naredio je moru da se sastavi, pa su im se tijela u vodi 
utopila, a duše u vatri počele pržiti. 

Uzmimo pouku kako je Svemogući Allah pomogao 
vjernike koji su slijedili Njegovo zadovoljstvo i pomogli 
Njegovu vjeru. 

Ta pobjeda nije bila zbog njihove brojnosti i snage, 
naprotvi tako nešto nisu ni pomislili. 

Allah je obećao, a Njegovo obećanje je istinto: "Na 
Nama je da pomognemo vjernike." (Prijevod značenja Er- 
Rum, 48.) 

Mnogobrojne pouke i poruke mogu se crpiti iz ovog 
velikog događaja, a mi ćemo spomenuti ukratko samo 
neke: 

• Koliko je malih skupina pobijedilo velike uz Allahovu 
pomoć. 

• Neće izgubiti onaj koji se istinski pouzda i osloni na 
svog Gospodara, nakon što u skladu sa svojim 
mogućnostima poduzme određene povode I uzroke. 

• Uzvišeni Allah nikada neće napustiti vjernike. 

• Allahovi ajeti (znakovi) ukazuju na Njegovu moć, 
mudrost i druga savršena svojstva. 

• Vjernici iz događaja iz prijašnjih naroda uzimaju pouku 
i poruku. 

• Vjernici su jedna skupina bez obzira na udaljenost kroz 
vrijeme i prostor. 







• Zahvalnost Uzvišenom iskazuje se ibadetom i 
pokornošću Njemu. 

• Mi smo Musau i vjernicima koji su bili uz njega preči od 
drugih koji mu se prividno pripisuju, a nisu na njegovoj 
uputi i vjeri. 

AŠURA IZMEĐU NEMARA I PRETJERIVANJA 

Dan ašure je dobrim dijelom zastupljen u muslimanskim 
masama, ali njegovo obilježavanje mora biti u skladu sa 
Kur'anom i Sunnetom. 

Danas muslimani obilježavaju ovaj dan na sljedeći način: 

Istog datuma, desetog muharrema, je u Iraku na Kerbeli, 
ubijen Poslanikov unuk Husejn, radijjallahu anhu. 

Siti su izabrali da se na taj dan sjećaju teškog događaja 
(ubistva Husejna), potpuno zanemarujući Poslanikovu 
praksu, čineći po ulicama djela krvavog samobičevanja 
pa nas je stid što takva djela čine ljudi koji se pripisuju 
(deklarišu) kao muslimani, iako je islam čist od njih i 
njihovih dijela. 

Postoje i muslimani koji se krajnje nemarno odnose prema 
ovom danu, ne znajući (ili točnije rečeno), ne žele da 
znaju za njega. 

Put muslimana mora biti put sredine. Zato musliman ne 
doživljava Dan ašure poput onih koji su u krajnjem 
gafletu, niti kao oni koji pretjeruju i u vjeru uvode ono o 
čemu Allah nije nikakav dokaz objavio. 








NEKOLIKO SLABIH I APOKRIFNIH HADISA O 

DANU AŠURE 

Mnogo je hadisa koji su izmišljeni po pitanju ovoga dna, 
a neki od njih su: 

,,Ko bude koristio surmu (ar. el-ismid) na dan Ašure, 
nikada ga neće boljeti oči (neće imati upalu očiju)". 

,,U mjesecu redžebu Nuh, alejhis-selam, ukrcao se na lađu, 
pa je naredio onima koji su bili sa njim da poste. Putovali 
su na lađi šest mjeseci i zadnji dan plovidbe i iskrcavanja 
na Džudijji bio je dan Ašure, pa ga je postio Nuh, alejhis- 
selam, i oni koji su bili sa njim (životinje) kao vid 
zahvalnosti. Razdvojilo se more pred Izraelćanima na dan 
Ašure. Allah je prihvatio pokajanje Adema, alejhis-selam, 
na dan Ašure. Na dan Ašure rodio se Ibrahim, alejhis- 
selam.” (Apokrifnim ga je ocjenio šejh Albani). 

„Koji god rob bude plakao na dan pogibije Husejna, 
radijallahu anhu — na dan Ašure, on će na Sudnjem danu 
biti sa odabranim poslanicima (Ulu-l-azm)". 

„Ko obiđe bolesnika na dan Ašure, kao da je obišao sve 
bolesnike iz Ademovog, alejhis-selam, potomstva". 

„Ko bude postio dan Ašure, dobit će nagradu šezdeset 
godina ibadeta". 

„Ko bude postio na dan Ašure, dobit će nagradu deset 
hiljada šehida". 

„Ko bude postio na dan Ašure, dobit će nagradu deset 
hiljada meleka". 







Još nekoliko činjenica koje su također spomenute u 
apokrifnim hadisima: 

-da je Allah stvorio Zemlju i nebesa na dan Ašure. 

-da je Allah stvorio pero na dan Ašure. 

-da se na taj dan zaustavila Nuhova lađa na planini 
(brdu) Džudijji. 

-da se na taj dan Jusuf, alejhis-selam, vratio ocu Jakubu, 
alejhis-selam. 

-da je Uzvišeni Allah stvorio Džibrila na dan Ašure. 

-da je Uzvišeni Allah stvorio Adem, alejhis-selam, na dan 
Ašure. 

-da je Uzvišeni Allah spasio iz vatre Ibrahima, alejhis- 
selam, na dan Ašure. 

-da je Uzvišeni Allah oprostio Davudu, alejhis-selam, na 
dan Ašure. 

-da se Poslanik, alejhis-selam, rodio na dan Ašure. 

-da se Uzvišeni Allah uzvisio iznad Arša na dan Ašure. 

-posebne nagrade za namaze koji se obave u jutarnjem 
periodu na dan Ašure (duha-namaz). 

-oživljavanje noći Ašure posebnim ibadetima i posebnim 



vrstama namaza. 






NOVOTARIJE NA DAN ASURE 


Jedna od najvećih novotarija prisutna u danu Ašure jeste 
okupljanje rafidija - šiija na Kerbeli, mjestu pogibije 
Husejna, radijallahu anhu, te njihovo izvođenje 
tradicionalnog rituala "matam". 

Koliko je toga u tom danu što oni čine, a što je u koliziji sa 
načelima vjere islama, samo Uzvišeni Allah zna! 

Proklinjanje prvih generacija, naricanje, čupanje i 
cijepanje odjeće, ranjavanje ljudskoga tijela, samo su 
neke stvari koje se tog dana čine na Kerbeli, a koje su 
vjerom strogo zabranjene. 

Allahov Poslanik, sallallahu alejhi ve sellem, zabranio je 
da se njegov kabur posjećuje svake godine na isti dan i 
da se od toga načini praznik - svetkovanje, pa kako 
onda komentarisati postupak sljedbenika ove zabludjele 
sekte?! 

Ili oni smatraju da taj hadis nije vjerodostojan, kao što su 
na taj način odbacili i mnoge druge vjerodostojne hadise 
zabilježene u zbirkama imama Buharije i Muslima, ili 
možda smatraju da je Husejn, radijallahu anhu, na većem 
stepenu od Poslanika, kao što smatraju da je hodočašće 
Kerbele vrednije od posjete Mekke?! 

Ako bismo na sve to pridodali ideološku pozadinu ove 
novotarije, tek tada bismo shvatili o kakvoj i kolikoj 
novotariji se radi. Da nas Allah sačuva zablude nakon 
upute! 







I NA KRAJU: 


Pred nama je još jedna prilika da činjenjem ibadeta 
(postom) pobrišemo loše djela. 

Oživimo u našim kućama jedno od znamenja ove čiste 
Vjere - Dan ašure o čijoj vrijednosti Poslanik islama kaže: 
"Post na Dan ašure je oprost za male grijehe učinjene 
tokom godine, a post na Dan Arefata je oprost za male 
grijehe učinjene tokom dvije godine." (Pogledati Avnul- 
Ma'bud, 4/78-79). 

Neka je svaka hvala Allahu, subhanehu ve te'ala, s čijom 
blagodati završavaju se sva dobra djela! Neka je 
salavat i selam na Njegovog roba i poslanika 
Muhammeda, sallallahu alejhi ve sellem, na njegovu 
porodicu, supruge, potomke, sve ashabe i sve koji ih 
slijede u dobru do Sudnjega dana. Molim Te, Uzvišeni 
Allahu, da ovaj trud učiniš iskrenim radi Tvoga Plemenitog 
lica i da njime okoristiš Svoje robove. Slavljen neka si Ti, 
Gospodaru moj, i hvaljen. Nema istinskog boga osim 
Tebe. Od Tebe oprosta tražim i Tebi se kajem. 

Safet Suljić 

27.10.1439-10.07.2018 

